รัฐสภาไทย เป็นเจ้าภาพจัดการประชุมคณะกรรมาธิการว่าด้วยสังคมและวัฒนธรรมของสมัชชารัฐสภาเอเชีย
นายพรเพชร วิชิตชลชัย ประธานสภานิติบัญญัติแห่งชาติ กล่าวว่า รัฐสภาไทยเป็นเจ้าภาพจัดการประชุมคณะกรรมาธิการว่าด้วยสังคมและวัฒนธรรมของสมัชชารัฐสภาเอเชีย (Asian Parliamentary Assembly - APA) ระหว่างวันที่ 12-15 กุมภาพันธ์ 2562 ที่โรงแรมอมารี วอเตอร์เกท กรุงเทพมหานคร เพื่อพิจารณาข้อมติด้านสังคมและวัฒนธรรม จำนวน 10 ฉบับ ที่ได้ให้การรับรองแล้วในการประชุมสมัชชาใหญ่ ครั้งที่ 11 ของสมัชชารัฐสภาเอเชีย (Asian Parliamentary Assembly - APA) เมื่อเดือนธันวาคม 2561 ณ นครอิสตันบูล สาธารณรัฐตุรกี โดยในการประชุมครั้งนี้ จะเป็นการรับฟังความคิดเห็นเพิ่มเติมจากประเทศสมาชิกสมัชชารัฐสภาเอเชีย (Asian Parliamentary Assembly - APA) จำนวน 42 ประเทศ รวมทั้งข้อเสนอแนะที่สมาชิกมีต่อข้อมติดังกล่าว เพื่อให้สอดคล้องกับสถานการณ์ปัจจุบันโดยร่างข้อมติด้านสังคมและวัฒนธรรม จำนวน 10 ฉบับ ประกอบด้วย ร่างข้อมติว่าด้วยมาตรการในการส่งเสริมความหลากหลายทางวัฒนธรรมและปกป้องมรดกทางวัฒนธรรมในเอเชีย ร่างข้อมติว่าด้วยการบูรณาการเอเชียด้วยเทคโนโลยีสารสนเทศและการสื่อสาร ร่างข้อมติว่าด้วยการประสานความร่วมมือด้านความเท่าเทียมกันทางสุขภาพในเอเชีย ร่างข้อมติว่าด้วยการส่งเสริมสิทธิขั้นพื้นฐานของแรงงานอพยพในเอเชีย ร่างข้อมติว่าด้วยสมาชิกรัฐสภาเอเชียต่อต้านการทุจริต ร่างข้อมติว่าด้วยสมาชิกรัฐสภาสตรีในสมัชชารัฐสภาเอเชีย ร่างข้อมติว่าด้วยการส่งเสริมความกลมเกลียวทางความเชื่อและอดกลั้นระหว่างศาสนาต่างๆ ร่างข้อมติว่าด้วยความร่วมมือด้านกฎหมายและนิติบัญญัติในการต่อต้านการขนย้ายวัตถุทางวัฒนธรรมในเอเชีย ร่างข้อมติว่าด้วยความร่วมมืออย่างมีประสิทธิผลในการต่อต้านการค้ายาเสพติดในเอเชีย และร่างข้อมติว่าด้วยการให้ความช่วยเหลือทางด้านมนุษยธรรมต่อซีเรีย อิรัก เยเมน  กาชา และเมียนมา นอกจากนี้ ในการประชุมดังกล่าว รัฐสภาไทยได้นำเสนอร่างข้อมติใหม่ จำนวน 2 ฉบับ ประกอบด้วย ร่างข้อมติว่าด้วยการส่งเสริมพัฒนาเด็กและเยาวชนให้มีคุณภาพเพื่อสังคมที่ยั่งยืน  ในภูมิภาคเอเชีย และร่างข้อมติว่าด้วยประเด็นสังคมผู้สูงอายุในภูมิภาคเอเชียโดยร่างข้อมติ ที่ที่ประชุมให้ความเห็นชอบในครั้งนี้ จะถูกนำเสนอเพื่อรายงาน ต่อคณะมนตรีบริหารของสมัชชารัฐสภาเอเชีย (Asian Parliamentary Assembly - APA)   เพื่อพิจารณากลั่นกรองนำเข้าสู่ที่ประชุมสมัชชาใหญ่ของสมัชชารัฐสภาเอเชีย (Asian Parliamentary Assembly - APA) ครั้งที่ 12 ที่จะมีขึ้นปลายปีนี้ ณ สาธารณรัฐอิสลามปากีสถาน เพื่อให้การรับรองต่อไป